recursal/SuperWikiNEXT-32B huggingface dataset:
**Uusi linnoitus** (kreik. Νέο Φρούριο, *Néo Froúrio*, myös Νόβα Φορτέτσα, *Nóva Fortétsa*; ital. *Fortezza Nuova*) eli *Pyhän Markuksen linnoitus* (Φρούριο Αγίου Μάρκου, *Froúrio Agíou Márkou*) on linnoitus Korfun kaupungissa Korfun saarella Kreikassa. Se on toinen kaupungin linnoituksista niin kutsutun Vanhan linnoituksen ohella, ja sen tavoin osa Unescon maailmanperintökohdetta Korfun vanhakaupunki.

Historia
--------

Uuden linnoituksen rakennuttivat venetsialaiset. Sen tarkoituksena oli turvata kaupungin puolustus, johon Vanha linnoitus ei enää riittänyt. Linnoituksen rakentaminen alkoi vuonna 1576 ja se valmistui vasta vuonna 1645. Linnoituksen arkkitehtina toimi Francisco Vitelli, ja sen rakentamiseksi purettiin noin 2 000 rakennusta. Rakentamisen jälkeen Uusi linnoitus toimi kaupungin päälinnoituksena.

Uusi linnoitus koillisesta nähtynä.
Myöhemminkin linnoitusta on muutettu ja laajennettu. Viimeiset venetsialaisaikaiset linnoitustyöt ovat vuosilta 1716–1735. Viimeinen suuri taistelu linnoituksella käytiin vuonna 1799 venäläisiä ja turkkilaisia joukkoja vastaan. Se johti antautumiseen neljän kuukauden piirityksen jälkeen.

Linnoitus kärsi vaurioita pommituksissa toisen maailmansodan aikana. Nykyisin Uusi linnoitus on Kreikan parhaiten säilyneitä linnoituskokonaisuuksia, ja Korfun Vanhan linnoituksen ja Korfun vanhankaupungin ohella Unescon maailmanperintökohde.

Linnoituksen pohjakaava, itäkoillinen ylhäällä. Coronelli Vincenzo, 1688.

Rakennelma
----------

Uusi linnoitus sijaitsee Ágios Márkoksen (Pyhän Markuksen) kukkulalla Korfun vanhankaupungin länsipuolella ja lähellä kaupungin vanhaa satamaa, jota se vartioi. Se on rakennettu bastionijärjestelmän mukaisesti ja kahteen tasoon. Ylempi osa tunnetaan nimellä Seitsemän tuulen bastioni. Länsipuolella on kuiva vallihauta sekä myöhemmin lisätty varustus, joka tunnetaan nimellä Skárponas.

Linnoituksessa on kaksi porttia, joista toinen on pohjoispuolella kohti satamaa ja toinen eteläpuolella. Portteja koristaa Venetsian tunnus Pyhän Markuksen leijona. Sisällä linnoituksessa on suuri määrä erilaisia varuskuntarakennuksia, maanalaisia holvikäytäviä ja kryptoja, ruutivarastoja ja muita säilytystiloja sekä vesisäiliöitä.

Vanha ja Uusi linnoitus oli yhdistetty toisiinsa muureilla, jotka ympäröivät myös koko alakaupungin. Ne purettiin 1800-luvulla. Linnoituksia yhdistää myös tunneli, joka on yhä jäljellä.

Lähteet
-------

1. 1 2 3 4  Νέο Φρούριο Κέρκυρας *Καστρολόγος*. Viitattu 1.9.2021.
2. 1 2  Νέο Φρούριο *Terrabook*. Viitattu 1.9.2021.
3. 1 2  Old Town of Corfu UNESCO World Heritage Centre. Viitattu 1.9.2021.
4. 1 2 3 4 5  Το παλιό και το νέο φρούριο της Κέρκυρας *Corfu History*. Viitattu 1.9.2021.
5. 1 2  Corfu New Fortress *Greeka*. Viitattu 1.9.2021.
6. ↑  Παλαιό Φρούριο Κέρκυρας *Καστρολόγος*. Viitattu 1.9.2021.

Aiheesta muualla
----------------

* Kuvia tai muita tiedostoja aiheesta **Uusi linnoitus** Wikimedia Commonsissa
**Eurooppalainen matkustusasiakirja** on laittomasti maassa oleskelevien kolmansien maiden kansalaisten palauttamista varten myönnetty vakiomuotoinen asiakirja. Asiakirjan avulla viranomaiset voivat nopeuttaa sellaisten laittomasti EU:n alueella oleskelevien henkilöiden palauttamista, joilla ei ole passia tai henkilökorttia. Matkustusasiakirja on voimassa vain palautusmatkan ajan. Suomessa asiakirjan myöntää poliisi tai rajatarkastusviranomainen.

Uusi eurooppalainen matkustusasiakirja korvasi vuodelta 1994 olevan asiakirjan, joka oli nimeltään Euroopan unionin myöntämä maasta poistettavan yhdensuuntainen matkustusasiakirja. Uusi matkustusasiakirja perustuu europarlamentaarikko Jussi Halla-ahon laatimaan mietintäluonnokseen, jonka EU:n parlamentti hyväksyi vuonna 2016.

Suomessa uusia eurooppalaisia matkustusasiakirjoja on myönnetty yli 200 kappaletta (kevät 2018). Asiakirjoja on myönnetty lähinnä laittomasti maassa oleskeleville irakilaisille ja afganistanilaisille, joista suurin osa on kielteisen turvapaikkapäätöksen saaneita henkilöitä.

Lähteet
-------

1. ↑  Hallituksen esitykset: HE 24/2018 *finlex.fi*. Viitattu 13.4.2018.
2. 1 2  Uusi matkustusasiakirja ulkopuolisten maiden kansalaisten palauttamista varten. Ajankohtaista European Parliament. Viitattu 13.4.2018.
3. ↑  Suomi käännyttää entistä tehokkaammin – apuna uusi asiakirja, joka korvaa passin *Yle Uutiset*. Viitattu 13.4.2018.

Aiheesta muualla
----------------

* Eurooppalaisen matkustusasiakirjan malli
**Bowenin reaktiosarjat** ovat geologiassa petrologi Norman L. Bowenin kehittämiä kuvauksia mineraalien kiteytymisjärjestykselle magmassa, kun se altistuu fraktioivalle kiteytymiselle (mineraalisaostumat poistuvat ja erottuvat sulasta heti muodostumisensa jälkeen). Bowen tutki jauhettuja kivinäytteitä, joita hän sulatti, ja joiden hän antoi kiteytyä uudelleen. Tutkimustensa perusteella Bowen muotoili reaktiosarjansa, jota pidetään edelleen basalttisen magman idealisoituna kiteytymisjärjestyksenä.

Kuvaus
------

Bowenin reaktiosarja kuvaa mineraalien kiteytymisjärjestystä jäähtyvässä magmassa.
Magman kiteytymistulos määräytyy sen kemiallisen koostumuksen (erityisesti piihappopitoisuuden) ja jäähtymishistorian perusteella. Ensimmäiseksi kiteytyvät ne mineraalit, joiden sulamislämpötila on korkein.

Reaktiosarjassa on kaksi haaraa, jatkuva ja epäjatkuva. Epäjatkuva haara muodostuu Fe–Mg-pitoisista mineraaleista (oliviini, pyrokseeni, sarvivälke, biotiitti), sillä ne voivat muuttua toisikseen jäähtymisen edetessä, jos ne ovat kemiallisesti yhteensopimattomia niitä ympäröivän sulan kanssa. Jatkuva haara muodostuu plagioklaasimaasälvistä siten, että ensimmäiseksi kiteytyy Ca-pitoinen anortiitti, ja viimeiseksi Na-pitoinen albiitti. Reaktiosarjan alapäässä on kvartsi, joka on puhdasta piidioksidia, ja jonka sulamislämpötila on noin 700 °C.

Jos magman piihappopitoisuus on alhainen, reaktiosarja ei etene kovin pitkälle, ja kiteytymistuloksena saadaan gabroluokan kiviä (päämineraaleina Ca-plagioklaasi ja pyrokseeni). Jos magman piihappopitoisuus on korkea, reaktiosarja etenee loppuun saakka ja kiteytymistuloksena saadaan graniittinen kivi (päämineraaleina kvartsi, kalimaasälpä, Na-plagioklaasi ja biotiitti).

Lähteet
-------

1. ↑  Cecil Edgar Tilley: Norman Levi Bowen, 1887–1956.  *Biographical Memoirs of Fellows of the Royal Society*, 1957–11, nro 3, s. 6–22. doi:10.1098/rsbm.1957.0002. ISSN 0080-4606. Artikkelin verkkoversio.  (englanniksi)
2. ↑  Bowen, N. L.: *The evolution of the igneous rocks*, s. 60–62. Kanada: Dover, 1956.

Aiheesta muualla
----------------

* Bowen's Reaction Series (Arkistoitu – Internet Archive) (englanniksi)
**Yhdistyneen kuningaskunnan parlamenttivaalit 1964** järjestettiin 15. lokakuuta 1964. Vaaleissa valittiin parlamentin alahuoneen 630 jäsentä. Vaaleissa oli 35 894 054 äänioikeutettua, joista kaikkiaan 27 657 148 eli 77,1 prosenttia kävi äänestämässä.

Tausta
------

Ennen vaaleja konservatiivipuolue oli hallinnut Isoa-Britanniaa 13 vuoden ajan vuoden 1951 vaaleista lähtien. Kuluneella vaalikaudella konservatiivinen hallitus oli kuitenkin kärsinyt puolustusministeri John Profumoon kohdistuneesta skandaalista sekä useista ministerinvaihdoksista. Myös konservatiivipuolueen johtaja oli vaihtunut, kun Alec Douglas-Home oli valittu Harold Macmillanin seuraajaksi. Douglas-Home ei ollut henkilökohtaisesti yhtä suosittu kuin työväenpuolueen johtaja Harold Wilson. Koska Työväenpuolueen vaalivoitto vaikutti todennäköiseltä, konservatiivinen hallitus jätti parlamenttivaalien järjestämisen mahdollisimman myöhäiseen ajankohtaan.

Tulokset
--------

Työväenpuolue voitti parlamenttivaalit täpärästi, kun se sai 12,21 miljoonaa ääntä eli 44,1 prosentin kannatuksen ja 317 parlamenttiedustajaa eli lähes kapeimman mahdollisen parlamenttienemmistön. Konservatiivien äänimäärä oli 12,00 miljoonaa, kannatus 43,4 prosenttia ja edustajamäärä 304. Liberaalipuolue lähes kaksinkertaisti kannatuksensa 11,2 prosenttiin ja sai 3,10 miljoonaa ääntä mutta silti vain 9 parlamenttiedustajaa.

Vaalituloksen seurauksena Työväenpuolue muodosti Britannian uuden hallituksen, jota johti pääministeri Wilson. Hallituksen enemmistö oli kuitenkin niin kapea, että uudet vaalit jouduttiin järjestämään jo vuonna 1966.

Aiheesta muualla
----------------

* Kuvia tai muita tiedostoja aiheesta **Yhdistyneen kuningaskunnan parlamenttivaalit 1964** Wikimedia Commonsissa

Lähteet
-------

1. 1 2  General Election Results 1885-1979 (Arkistoitu – Internet Archive) election.demon.co.uk. Viitattu 7.1.2017.
2. ↑  1964: Labour scrapes through BBC News 5.4.2005. Viitattu 7.1.2017.
**Alessi** on italialainen muotoiluyritys. Yritys sijaitsee Omegnassa Piemontessa.

Yrityksen nykyisen omistajan Alberto Alessin isoisä Giovanni Alessi perusti italialaisen perheyrityksen FAO:n (Fratelli Alessi Omegna) vuonna 1921. 1930-luvulla Giovanni Alessin poika Carlo Alessi opiskeli muotoilua ja oli yrityksen pääasiallinen muotoilija 1938–1945. Yrityksellä ei ole ollut omia muotoilijoita sitten vuoden 1955, jolloin Carlo Alessi oli siirtynyt yhtiön johtoon ja alkoi tilata suunnitelmia kansainvälisesti maineikkailta muotoilijoilta ja arkkitehdeilta, joita ovat olleet muun muassa Aldo Rossi, Luigi Massoni, Philippe Starck, Michael Graves, Ettore Sottsass, Achille Castiglioni ja Richard Sapper. Monista yrityksen tuotteista on tullut klassikoita*kenen mukaan?*, kuten Starckin sitruspusertimesta *Juicy Salif*, Richard Sapperin kaksiäänisesti viheltävästä vesipannusta *"9091"* vuodelta 1983 ja Michael Gravesin linnunlaulu-vesipannusta *9093* vuodelta 1984. Suomessa on yksi Alessin myymälä, joka sijaitsee Helsingissä Fredrikinkadulla.

Philippe Starckin suunnittelema Juicy Salif -sitruunanpuristin on muotoilun klassikkoja.
Yrityksen palveluksessa on noin 500 henkeä. Sen liikevaihto oli 2002 noin 108,5 miljoonaa euroa. *lähde?*

Muotolijoita
------------

* Luigi Massoni
* Ettore Sottsass
* Philippe Starck
* Richard Sapper
* Michael Graves

Suomalaisista muotoilijoista Alessille ovat suunnitelleet muun muassa Antti Eklund, Pekka Hamberg, Tuija Helander, Stefan Lindfors ja Jari Silvennoinen.

Yhteistyökumppaneita
--------------------

* Oras on tehnyt Alessin kanssa yhteistyötä vuodesta 2002 lähtien.

Lähteet
-------

1. 1 2  Minna Kalajoki: designikoni pysyy perheellä *Taloussanomat*.  9.8.2000. Viitattu 18.5.2009.
2. ↑  History Alessi.  Arkistoitu 3.5.2009. Viitattu 18.5.2009. (englanniksi)
3. ↑  Designkaupat.fi: Alessi *Designkaupat.fi*.  Arkistoitu 15.4.2014. Viitattu 14.4.2014.
4. ↑  Päivärinta, Susanne: Hän: Pekka Hamberg, suunnittelija.  *Suomen Kuvalehti*, 1995, nro 2, s. 54. Näköislehti (maksullinen) (PDF).
5. ↑  Avainlippu: Oras-brändin juuret ovat tukevasti Suomessa 28.5.2010, viitattu 12.5.11.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Alessi (yritys)**.
* Alessin virallinen sivusto

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: sv:Alessi
**Nummen terveystalo** on Nummella, Nummen kirkonkylällä sijaitseva entinen terveystalo, joka on valmistunut vuonna 1950. Terveystalo on osittain kaksikerroksinen ja ulkopuolelta rappauspintainen. Rakennuksen rakentamisessa sotavuosien 1939-1944 jälkeen avusti merkittävästi Ruotsin kansa, sekä Nummen ruotsalainen ystävyyskunta Glanshammar Härad lahjoittamillaan varoilla, jotka Nummelle välitti Mannerheim-liitto ja Suomen Huolto Ry. Itse rakennus rakennettiin Mannerheimin Lastensuojeluliitolta tilattujen tyyppipiirustusten mukaan.

Rakennuksessa sijaitsi terveystalon ja neuvolan lisäksi asunnot kätilölle, terveydenhoitajalle ja kodinhoitajalle. Nykyisin Nummen terveystalon omistaa Lohjan seurakunta ja rakennuksessa toimii Nummen alueseurakunnan seurakuntatoimisto.

Rakennus on itsessään muistomerkki Suomen ja Ruotsin välisestä yhteistyöstä Suomen sota-aikoina ja niiden jälkeen. Muistomerkistä muistuttaa rakennuksen sisällä metallivalettu laatta, jossa lukee teksti: *Ruotsin kansa avusti tämän talon rakentamista. Lahjan välitti Suomen Huolto Ry.*

Kuvia
-----

* Muistolaatta Nummen terveystalon sisällä.Muistolaatta Nummen terveystalon sisällä.
* Muistotaulu Nummen terveystalon sisällä.Muistotaulu Nummen terveystalon sisällä.

Lähteet
-------

1. 1 2  STADIONARK, Arkkitehtitoimisto Kristina Karlsson, Kati Salonen ja Mona Schalin Arkkitehdit Oy: Rakennetun kulttuuriympäristön selvitys  9.4.2011. Nummi-Pusulan kunta. Viitattu 22.2.2021.
2. 1 2  Nummen seurakuntatoimisto *Lohjan seurakunta*. Viitattu 22.2.2021.
**Virtain Länsipuolen työväenyhdistyksen talo** oli Virtain kaupungissa Koronkylässä sijainnut työväentalo.

Historiaa
---------

Virtain Länsipuolen työväenyhdistys (alun perin Koronkylän työväenyhdistys) perustettiin vuonna 1905. Perustavassa kokouksessa mukaan liittyi 42 ihmistä; vuoden 1906 lopulla jäsenluku oli jo 75, tosin vain harva oli maksanut jäsenmaksunsa kokonaisuudessaan. Vuonna 1915, kun yhdistys vietti 10-vuotisjuhliaan, oli jäseniä 27. Ensimmäisten kymmenen vuoden aikana yhdistys piti 123 kokousta ja järjesti 68 iltamat.

Työväentalon rakennustyöt aloitettiin 1910-luvun alussa. Elokuussa 1910 pidettiin tontilla raivaustalkoot, joissa kaadettiin ylimääräisiä puita tontilta ja tehtiin tie. Tontti sijaitsi Koron sahan myllyn lähellä kukkulalla, jolta aukesi näkymä Koronkylän yli. Talon vihkiäisiä vietettiin 7.7.1912. Ohjelmaa oli varattu 9 tunnin ajaksi. Vuonna 1913 yhdistys sai lunastaa tontin omakseen, ja se nimettiin Tulevaisuuden Toivoksi. Taloa viimeisteltiin vähitellen vuosien varrella.

1930-luvulla kylän läpi rakennettiin rautatie, ja rautatietyöläisten osallistuminen vilkastutti yhdistyksen toimintaa. 1940-luvun loppupuolella taloon saatiin sähköt Koronjoessa olleesta voimalaitoksesta. 1960-luvulle tultaessa yhdistyksen toiminta alkoi hiljentyä, ja se päätettiin lopettaa. Yhdistys lopetettiin ja talo myytiin vuonna 1963.

Toimintaa työväentalolla
------------------------

Talolla järjestettiin kokouksia ja iltamia, ja siellä toimi myös kirjasto. Vuonna 1915 pidettyjen 10-vuotisjuhlien ohjelmassa oli muun muassa puheita, onnitteluja ja näytelmä. Elokuussa 1934 järjestettiin "suurjuhlat", joihin tuli puhujaksi kansanedustaja Kaisa Hildén.

Lähteet
-------

1. 1 2 3  Sorretun Voima *digi.kansalliskirjasto.fi*.  13.12.1915, no 143. Viitattu 3.2.2023.
2. ↑  Sorretun Voima *digi.kansalliskirjasto.fi*.  10.8.1910, no 88. Viitattu 3.2.2023.
3. ↑  Sorretun Voima *digi.kansalliskirjasto.fi*.  3.7.1912, no 72. Viitattu 3.2.2023.
4. ↑  Sorretun Voima *digi.kansalliskirjasto.fi*.  18.4.1913, no 43. Viitattu 3.2.2023.
5. ↑  Työn Voima *digi.kansalliskirjasto.fi*.  9.12.1935, no 285. Viitattu 3.2.2023.
6. ↑  Koron kylän mylly- ja voimalaitoshistoriaa Virtain seura.  Arkistoitu 24.10.2020. Viitattu 3.2.2023.
7. ↑  Niemi, Jussi: *Työväenyhdistystoimintaa Virroilla 115 vuotta*. Lahdenkylän Työväenyhdistys ry, 2018. ISBN 978-952-94-0267-0.
8. ↑  Virtain, Ähtärin, Alavuden ja Töysän Sanomat *digi.kansalliskirjasto.fi*.  17.8.1934, no 33. Viitattu 3.2.2023.
**m-Nitrofenoli** eli **3-nitrofenoli** (C6H5NO3) on orgaaninen yhdiste ja fenolin nitrojohdannainen. Yhdistettä voidaan käyttää pH-indikaattorina analyyttisessä kemiassa ja orgaanisten synteesien lähtöaineena. m-Nitrofenoli on o- ja p-nitrofenolien isomeeri.

Ominaisuudet
------------

m-Nitrofenoli on huoneenlämpötilassa valkoista tai kellertävää kiteistä ainetta. Yhdiste liukenee kohtalaisesti veteen, erityisesti emäksisiin liuoksiin ja kuumaan veteen paremmin kuin viileään. Enemmän m-nitrofenoli liukenee orgaanisiin liuottimiin kuten etanoliin, dietyylieetteriin ja asetoniin. m-Nitrofenoli on heikko happo ja sen pKa-arvo on 8,36. Yhdisteen fenolia suurempi happamuus johtuu voimakkaasti elektroneja puoleensa vetävän nitroryhmän aiheuttamasta induktiivisestä efektistä.

Valmistus ja käyttö
-------------------

m-Nitrofenolia valmistetaan muodostamalla n-nitroaniliinista diatsoniumsuola rikkihappo- tai suolahappoliuoksessa ja hydrolysoimalla muodostuva diatsoniumsuola veden avulla m-nitrofenoliksi. Liuosta jäähdytettäessä m-nitrofenoli kiteytyy ja voidaan erottaa suodattamalla.

m-Nitrofenolia voidaan käyttää pH-indikaattorina ja sen liuos muuttaa väriään värittömästä keltaiseksi pH-alueella 6,8–8,6. Yhdistettä käytetään myös orgaanisten synteesien lähtöaineena ja siitä valmistetaan pelkistämällä vedyn avulla m-aminofenolia, metyloimalla m-nitroanisolia ja karboksyloimalla tuberkuloosilääkkeenä käytettävää 4-aminosalisyylihappoa.

Lähteet
-------

1. ↑  3-Nitrophenol – Substance summary *PubChem*. NCBI. Viitattu 14.1.2015.
2. 1 2 3 4 5  Alén, Raimo: *Kokoelma orgaanisia yhdisteitä: Ominaisuudet ja käyttökohteet*, s. 210. Helsinki: Consalen Consulting, 2009. ISBN 978-952-92-5627-3.
3. 1 2 3  Gerald Booth: *Nitro Compounds, Aromatic, Ullmann's Encyclopedia of Industrial Chemistry*, John Wiley & Sons, New York, 2000. Viitattu 14.1.2015
4. 1 2 3  Susan Budavari (päätoim.): *Merck Index*, s. 1137. 12th Edition. Merck & Co. 1996. ISBN 0911910-12-3. (englanniksi)
5. 1 2 3 4  Thomas Scott, Mary Eagleson: *Concise encyclopedia chemistry*, s. 700. Walter de Gruyter, 1994. ISBN 978-3110114515. Kirja Googlen teoshaussa (viitattu 14.1.2015). (englanniksi)
6. ↑  Eric V. Anslyn, Dennis A. Dougherty: *Modern physical organic chemistry*, s. 281. University Science Books, 2006. ISBN 978-1-891389-31-3. Kirja Googlen teoshaussa (viitattu 14.1.2015). (englanniksi)
**Villa Ryselin** on historiallinen, vuonna 1899 rakennettu huvila Tampereella, Tampellan kaupunginosassa, Herrainmäellä. Huvila on nimetty sen ensimmäisten asukkaiden Werner ja Emma Ryselinin mukaan. Herrainmäen kukkulalla asui Tampellan pellava- ja rautateollisuus Oy:n toimintavuosina yhtiön johtoportaan väkeä.

Villa Ryselin on suojeltu kaupunkikaavassa julkisivultaan. Talo edustaa jugend-tyyliä, johon on yhdistetty kansallisromatiikkaa. Tampereen kaupunki myi Villa Ryselinin 340 000 eurolla yksityiselle omistajalle vuonna 2021, joka on sittemin aloittanut rakennuksen kunnostustyöt.

Historia ja arkkitehtuuri
-------------------------

Villa Ryselin valmistui vuonna 1899 ja se on nimetty insinööri Werner Ryselinin ja tämän vaimon Emma Ryselinin mukaan. Rakennus on hirsirakenteinen ja rakennuksen ehkä tunnistettavimmat piirteet ovat sen jugend-tyyliset koristelut hyppyrileikkaukset ulkonurkissa, sekä samaan tyylisuuntaan kuuluvat ikkunat. Villa Ryselin on kooltaan 569 neliömetriä.

Villa Ryselinissä on sijainnut 13 vanhaa tulisijaa, jotka tosin on myöhemmissä remonteissa purettu. Rakennuksen sisällä on kuitenkin säilynyt muun muassa vanhoja peiliovia, sekä palvelusväen kutsunapit huvilan vanhassa keittiössä. Rakennuksen puutarhassa kasvaa vanhoja syreenejä ja sieltä aukeaa maisema Näsijärvelle.

Lähteet
-------

1. ↑  Tampereen paraatitonteilla asutaan ilmaiseksi – poikkeuksellinen maankäyttösopimus oudoksuttaa ostajia *Yle Uutiset*. Viitattu 17.9.2021.
2. 1 2 3 4  "Mietin, kukahan hullu tuon ostaa" – Moona ja Jesse Niittymäki remontoivat 122-vuotiasta huvilaa Tampereen paraatipaikalla *Yle Uutiset*. Viitattu 17.9.2021.
3. 1 2  Tampereen kaupunki myi suojellun huvilan Tampellan Herrainmäeltä – korkein tarjous voitti *Aamulehti*.  18.3.2021. Viitattu 17.9.2021.
**Aioleion** (m.kreik. Αἰόλειον; lat. *Aeolium*) oli antiikin aikainen kaupunki ja kaupunkivaltio (*polis*) Bottikessa Traakiassa, nykyisellä Chalkidikín niemimaalla Kreikassa. Se sijaitsi nykyisen Néa Propontídan kunnan alueella lähellä nykyistä Néa Tríglian kaupunkia, mutta sen tarkkaa sijaintipaikkaa ei tunneta.

Maantiede
---------

Aioleionin kaupunki sijaitsi Bottikessa nykyisen Chalkidikín niemimaan läntisissä sisäosissa. Alue ei antiikin aikana kuulunut Khalkidiken alueeseen, josta koko niemimaa on saanut nykyisen nimensä. Aioleionin lähellä sijaitsivat Spartolos, Pleume ja Sinos, mutta kaupungille esimerkiksi *Barrington Atlas of the Greek and Roman World* -kartastossa merkitty sijainti on summittainen. Aioleionin kaupunkivaltion hallussa olleen alueen kokoa ei tunneta.

Historia
--------

Aioleionin historiasta tiedetään vain vähän. Se kuului 400-luvun eaa. jälkimmäisellä puoliskolla bottiaialaisten kaupunkien liittoon sekä Ateenan johtamaan Deloksen meriliittoon, ja se esiintyy liiton verotusluetteloissa muutamia kertoja vuosina 434/433–422/421 eaa. 300-luvulla eaa. Aioleion on saattanut kuulua Khalkidiken liittoon. Kaupungin kansalaisesta käytettiin etnonyymiä *Aiolitēs* (Αἰολίτης).

Lähteet
-------

1. 1 2 3 4  Hansen, Mogens Herman & Nielsen, Thomas Heine: "558. Aioleion", *An Inventory of Archaic and Classical Poleis*. An Investigation Conducted by The Copenhagen Polis Centre for the Danish National Research Foundation. Oxford: Oxford University Press, 2004. ISBN 0-19-814099-1.
2. 1 2  Aioleion *Pleiades*. Viitattu 27.11.2023.
3. ↑  Aioleion (Chalkidike) 4 NW Khalkidiki - Αιόλειον *ToposText*. Viitattu 27.11.2023.
4. 1 2  "50 D4 Aioleion", *Barrington Atlas of the Greek and Roman World*. Princeton University Press, 2000. ISBN 978-0691031699.
5. ↑  Flensted-Jensen, Pernille: "The Chalkidic Peninsula and Its Regions". Teoksessa Flensted-Jensen, P. (ed.): *Further Studies in the Ancient Greek Polis*, s. 120–131. Papers from the Copenhagen Polis Centre 5. Historia Einzelschriften 138. Stuttgart: Franz Steiner Verlag, 1999. ISBN 3-515-07607-7.
**Tiibetin kansallislaulu** (tiibetiksi བོད་རྒྱལ་ཁབ་ཆེན་པོའི་རྒྱལ་གླུ།), tai lyhyemmin vain **Gyallu**, on Tiibetin pakolaishallituksen käyttämä kansallislaulu. Laulun tarkkaa alkuperää ei tiedetä, mutta ensimmäiset varmat merkinnät siitä ovat vuodelta 1950 ja sen sanoittajaksi mainitaan Trijang Rinpoche.

Laulu on kielletty Kiinan alaisuudessa olevassa Tiibetin autonomisella alueella, mutta se on tuttu tiibetiläiselle diasporalle.

Sanat
-----

### Tiibetiksi

སྲིད་ཞིའི་ཕན་བདེའི་འདོད་རྒུ་འབྱུང་བའི་གཏེར།  

ཐུབ་བསྟན་བསམ་འཕེལ་ནོར་བུའི་འོད་སྣང་འབར།  

བསྟན་འགྲོའི་ནོར་འཛིན་རྒྱ་ཆེར་སྐྱོང་བའི་མགོན།  

འཕྲིན་ལས་ཀྱི་རོལ་མཚོ་རྒྱས།  

རྡོ་རྗེའི་ཁམས་སུ་བརྟན་པས་ཕྱོགས་ཀུན་བྱམས་བརྩེས་སྐྱོང།  

གནམ་བསྐོས་དགའ་བ་བརྒྱ་ལྡན་དབུ་འཕང་དགུང་ལ་རེག  

ཕུན་ཚོགས་སྡེ་བཞིའི་མངའ་ཐང་རྒྱས།  

བོད་ལྗོངས་ཆོལ་ཁ་གསུམ་གྱི་ཁྱོན་<ལ་བདེ་སྐྱིད་རྫོགས་ལྡན་གསར་པས་ཁྱབ།  

ཆོས་སྲིད་ཀྱི་དཔལ་ཡོན་དར།  

ཐུབ་བསྟན་ཕྱོགས་བཅུར་རྒྱས་པས་འཛམ་གླིང་ཡངས་པའི་ སྐྱེ་རྒུ་ཞི་བདེའི་དཔལ་ལ་སྦྱོར།  

བོད་ལྗོངས་བསྟན་འགྲོའི་དགེ་མཚན་ཉི་འོད་ཀྱིས།  

བཀྲ་ཤིས་འོད་སྣང་འབུམ་དུ་འཕྲོ་བའི་གཟིས།  

ནག་ཕྱོགས་མུན་པའི་གཡུལ་ལས་རྒྱལ་གྱུར་ཅིག།

### Transkriptio

Si Zhi Phen De Dö Gu Jungwae Ter

Thubten Samphel Norbue Onang Bar

Tendroe Nordzin Gyache Kyongwae Gön,

Trinley Kyi Rol Tsö Gye,

Dorje Khamsu Ten Pey,

Chogkün Jham Tse Kyong, 

Namkö Gawa Gyaden,

ü-Phang Gung la Regh

Phutsok Deshii Nga-Thang Gye 

Bhod Jong Chol Kha,

Sum Gyi Khyön La

Dekyi Dzogden Sarpe Khyap.

Chösi Kyi Pel Yon Dhar

Thubten Chog Chur Gyepe

Dzamling Yangpae Kyegu

Shidae Pel La Jör.

Bhöd Jong Tendrö Gyaltsen Nyi-ö-Kyi

Trashi O-Nang Bumdutrowae Si,

Nag Chog Munpae Yul Ley,

Gyal Gyur Chig.

  

Lähde:

Lähteet
-------

1. ↑  Tibet – nationalanthems.info *www.nationalanthems.info*. Viitattu 17.9.2020.
2. ↑  Tibetan National Anthem written by Trijang Rinpoche  2020. Dorje Shugden. Viitattu 17.9.2020. (englanniksi)
3. ↑  Tibetan National Anthem *Central Tibetan Administration*. Viitattu 17.9.2020. (englanniksi)
**Ylhäisten ratsutila**, (ruots. *Ylhäis Cantoren*) toiselta nimeltään Lukkarin puustelli, on Nummella, Uudellamaalla sijaitseva entinen lukkarin virkatalo. Tilan päärakennus on pohjalaistyylinen kaksikerroksinen, satulakattoinen, pitkänurkkainen hirsirakennus vuodelta 1771. Ylhäisten tila on myös Nummen kirkonkylän vanhin rakennus. Nykyisin rakennuksen omistaa Lohjan seurakunta ja siinä toimii vuokralla Nummen kotiseutumuseo.

Historiaa
---------

Ylhäisten nykyisen päärakennuksen on rakennuttanut Johan Ilmonius vuonna 1771. Ilmonius toimi Nummen lukkarina ja kirkkoisäntänä ja oli myös rakennuksen ensimmäinen asukas. Lukkarin virkatalona rakennus toimi rakentamisestaan aina vuoteen 1969 asti. Tila mainitaan ensimmäisiä kertoja kirjallisissa lähteissä jo 1500-luvulla ja tuolloinkin tila kuului kirkolle.

Ylhäisten pihapiiriin kuuluu päärakennuksen lisäksi talouskellari, vuoraamaton punamultainen poskiaitta, hirsinen sauna, sekä liiteri.

Nykyisin Ylhäisten ratsutilan omistaa Lohjan seurakunta ja siellä toimii vuokralaisena Nummi-Seura, joka pitää rakennuksessa Nummen kotiseutumuseota. Rakennus on merkittävä osa Nummen valtakunnallisesti merkittävää kulttuuriympäristöä ja suojeltu.

Lähteet
-------

1. 1 2  SSHY - Nummi, Rippikirja, 1830-1836 - hakemisto 2 *www.sukuhistoria.fi*. Viitattu 22.2.2021.
2. 1 2  STADIONARK, Arkkitehtitoimisto Kristina Karlsson, Kati Salonen ja Mona Schalin Arkkitehdit Oy: Rakennetun kulttuuriympäirstön selvitys  9.4.2011. Nummi-Pusulan kunta. Viitattu 22.2.2021.
3. ↑  Nummi-Seura - Nummen Museot *nummiseura.info*.  Arkistoitu 14.8.2022. Viitattu 22.2.2021.
4. 1 2  RKY  ι  Kohdetiedot *www.rky.fi*. Viitattu 22.2.2021.
5. ↑  Nummen kotiseutumuseo | Länsi-Uudenmaan museoportaali *lansiuudenmaanmuseot.fi*.  Arkistoitu 8.11.2014. Viitattu 22.2.2021. (englanniksi)
**Therambos** (m.kreik. Θεράμβως, *Therambōs*, myös Θεράμβη, *Therambē*, Θράμβος, *Thrambos*, Θραμβηΐς, *Thrambēïs*; lat. *Therambus*) oli antiikin aikainen kaupunki ja kaupunkivaltio (*polis*) Pallenen niemellä Traakiassa, nykyisellä Chalkidikín niemimaalla Kreikassa. Se sijaitsi nykyisen Kassándran kunnan alueella ja sijoitetaan lähelle nykyistä Palioúrin kylää.

Maantiede
---------

Therambos sijaitsi lähellä Pallenen niemen (nyk. Kassándra) kärkeä eli Kanastraionin (lat. *Canastraeum*) niemeä itään Skionen ja Menden kaupungeista. Niemi on läntisin nykyisin Chalkidikína tunnetun niemimaan niemistä, mutta antiikin aikana se ei kuulunut Khalkidiken alueeseen, josta koko niemimaa on saanut nykyisen nimensä. Theramboksen kaupunkivaltion hallussa olleen alueen kooksi on arvioitu noin 25–100 neliökilometriä.

Historia
--------

Theramboksen historiasta tiedetään antiikin lähteistä vain vähän. Herodotoksen mukaan Therambos antoi joukkoja Kserkseen käyttöön hänen hyökätessään Kreikkaan vuonna 480 eaa. Myöhemmin klassisella kaudella 400-luvulla eaa. Therambos kuului Ateenan johtamaan Deloksen meriliittoon, ja se esiintyy liiton verotusluetteloissa useita kertoja vuosina 454/453–429/428 eaa. Kaupungin kansalaisesta käytettiin etnonyymejä *Thrambaios* (Θραμβαῖος) ja *Strambaios* (Στραμβαῖος).

Lähteet
-------

1. 1 2 3 4  Hansen, Mogens Herman & Nielsen, Thomas Heine: "616. Therambos", *An Inventory of Archaic and Classical Poleis*. An Investigation Conducted by The Copenhagen Polis Centre for the Danish National Research Foundation. Oxford: Oxford University Press, 2004. ISBN 0-19-814099-1.
2. 1 2 3  Smith, William: "Therambos", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
3. ↑  Th(e)rambos *Pleiades*. Viitattu 27.11.2023.
4. 1 2  "51 B5 Th(e)rambos", *Barrington Atlas of the Greek and Roman World*. Princeton University Press, 2000. ISBN 978-0691031699.
5. ↑  Flensted-Jensen, Pernille: "The Chalkidic Peninsula and Its Regions". Teoksessa Flensted-Jensen, P. (ed.): *Further Studies in the Ancient Greek Polis*, s. 120–131. Papers from the Copenhagen Polis Centre 5. Historia Einzelschriften 138. Stuttgart: Franz Steiner Verlag, 1999. ISBN 3-515-07607-7.
6. ↑  Herodotos: *Historiateos* 7.123.
**Hunedoara** on kaupunki Hunedoaran piirikunnassa, Romaniassa. Se sijaitsee Transilvanian lounaisosassa, lähellä Poiana Ruscăn vuoristoa. Kaupungin väkiluku vuonna 2011 oli 60 525.

Hunedoara tunnetaan eritoten goottilaisesta Hunyadin linnasta sekä nyttemmin jo hiljentyneestä terästeollisuudestaan.

Historia
--------

Hunedoara mainittiin ensi kerran 1265 nimellä *Hungnod.* Tuolloin kaupunki tunnettiin sekä parkitsemisesta, raudan jalostuksesta että myös aseiden tuotannosta. 1400-luvulla kaupunkia hallitsi Hunyadin aatelissuku, jonka edustajat rakennuttivat Hunyadin linnan. Vuonna 1448 Unkarin kuningas myönsi Hunedoaralle kaupunkioikeudet.

Aiemmin Romanian toiseksi suurin rautatehdas Hunedoarassa on nyt suurelta osin suljettu, eikä tehtaalla ole enää masuuneja; nykyisin toiminnassa ovat ainoastaan tehtaan valokaariuuni, valssain sekä jatkuvavalulaitos. Tehtaan toiminta keskeytyi tilapäisesti joulukuussa 2019 energiahintojen nousun vuoksi.

Lähteet
-------

1. ↑  Results of the 2020 local elections Central Electoral Bureau.
2. ↑  Populaţia stabilă pe judeţe, municipii, oraşe şi localităti componenete la RPL\_2011 Romanian tilastokeskus. Viitattu 25.6.2022.
3. ↑  ArcelorMittal halts Romania longs mill on energy costs, market *EUROMETAL*.  12.12.2019. Viitattu 27.6.2022. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
**Motorola** oli yhdysvaltalainen viestintävälineitä valmistava suuryritys. Paul Galvin perusti sen nimellä **Galvin Manufacturing Corporation** vuonna 1928. Alussa yhtiön tuotteita olivat autoradiot.

Yhtiön nimi muutettiin Motorolaksi vuonna 1947, mutta sanaa on käytetty tavaramerkkinä jo 1930-luvulta lähtien. Yhtiön pääpaikka oli Chicagon esikaupunkialueella Schaumburgissa, Illinoisissa. 

Motorola on ollut suuri puolijohdevalmistaja. Se on tehnyt muun muassa mikroprosessoreita (esimerkiksi Motorola 68000 -sarja, PowerPC) ja muita suorittimia (mikrokontrolleri, digitaalinen signaaliprosessori).

Vuonna 2011 Motorola jakautui kahtia ja sen seuraajiksi syntyi kaksi yhtiötä, Motorola Mobility ja Motorola Solutions.

Historia
--------

Yritys osti Four-Phase Systemsin vuonna 1982.

Yrityksen puolijohdevalmistus eriytettiin omaksi yhtiökseen Freescale Semiconductoriksi vuonna 2004.

Yhtiö osti brittiläisen matkapuhelinvalmistajan Sendon vuonna 2005.

Motorola osti Symbol Technologiesin vuonna 2007.

Tuotteet
--------

Motorola Danmark, Glostrup
Monet Motorolan tuotteista liittyvät radioon, tunnetuimpana matkapuhelimet ja radiopuhelimet. 

Motorola on ollut mukana puolijohteiden valmistuksessa, joka on irrotettu Freescale Semiconductoriin.

Motorola pyrki 1990-luvulla rakentamaan satelliitti-matkapuhelinjärjestelmän, jonka nimi on Iridium. Alkuaineen iridium järjestysluvun mukaan siinä piti olla 77 satelliittia tukiasemina. Järjestelmä toteutettiin 66 satelliitilla. Se oli kaupallinen fiasko. Iridium-järjestelmä on edelleen olemassa, mutta sen omistus on vaihtunut useita kertoja ja käyttäjien määrä vähäinen.

* Motorolan valmistama 68881 -matematiikkaprosessori.Motorolan valmistama 68881 -matematiikkaprosessori.
* Motorola Talkabout T2288Motorola Talkabout T2288
* Motorola V360Motorola V360
* Motorola RAZR V3Motorola RAZR V3
* Motorola RAZR V3xMotorola RAZR V3x
* Motorola PEBLMotorola PEBL

Lähteet
-------

1. ↑  Motorola jakautuu kahtia tammikuussa *Yle Uutiset*.  1.12.2010. Viitattu 9.12.2020.
2. ↑  Lee Boysel: In Memoriam (12/31/1938 – 4/25/2021) *ece.engin.umich.edu*. Viitattu 25.10.2021. (englanniksi)
3. ↑  Smith, Tony: Motorola renames chip division Freescale *The Register*.  16.2.2004. Viitattu 24.1.2017. (englanniksi)
4. ↑  Wray, Richard: Motorola buys UK's Sendo *The Guardian*.  30.6.2005. Viitattu 2.2.2017. (englanniksi)

Aiheesta muualla
----------------

* Kuvia tai muita tiedostoja aiheesta **Motorola** Wikimedia Commonsissa

* Virallinen kotisivu

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Freescale Semiconductor 

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Ranska
* BnF data
* Saksa
* Israel
* Yhdysvallat
* Japani
* Australia
* Kroatia

 |
|  |
| Tieteilijät | 
* CiNii

 |
|  |
| Taiteenala | 
* Museum of Modern Art

 |
|  |
| Muut | 
* IdRef

 |

 |
**Eric Adjetey Anang** (Eric_Adjetey_Anang_-_prononciation.ogg kuuntele ääntämys**(ohje)**, s. 24. syyskuuta 1985) on ghanalainen kuvanveistäjä. Hän asuu ja työskentelee synnyinkaupungissaan Teshiessä.

Elämä
-----

Vuonna 2001 Anang teki ensi kerran kuvioituja ruumisarkkuja Gidan Makaman museoon Nigerian Kanossa kasvatuksellisessa projektissa, jossa oli mukana myös paikallinen Alliance française.

Toisen asteen opintojen jälkeen Anang otti vuonna 2005 haltuunsa isoisänsä Seth Kane Kwein (1922–1992) perustaman Atelier Kane Kwein. Muutamassa vuodessa Anangista kehittyi yksi Ghanan tunnetuimmista fantasiaruumisarkkuja tekevistä taiteilijoista. 

Kane Kwei -työpaja.
Vuonna 2009 Anang ja hänen taideteoksensa esiintyivät energiajuoma Aquariuksen mainosvideossa Espanjassa. Samana vuonna hän osallistui Boulevard Amandla -projektiin Antwerpenissä, Belgiassa ja järjesti taiteilijaresidenssin taiteilija-opettaja Michael Desforestille kesällä 2009 yhteistyössä Yhdysvaltain Portlandissa toimivan Oregon College of Art & Craft -oppilaitoksen kanssa.

Tammikuussa 2010 Anang osallistui Teshiessa ranskalaisen valokuvaaja Guy Hersantin johtamaan taiteilijaprojektiin "Please do not move!". Saman vuoden lopulla hän edusti ghanalaisia suunnittelijoita Festival mondial des Arts nègres -festivaaleilla Dakarissa, jonne hän valmisti iPhonen muotoisen huonekalun.

Anang on myös mukana antropologisessa tutkimuksessa ga-kansasta italialaisen Bolognan yliopiston kanssa.

Jean-Christophe Servant on maininnut Anangin "esimerkillisenä nuorille urbaaneille afrikkalaisille" Le Monde diplomatique -lehteen kirjoittamassaan artikkelissa.

Anangin taidetta on esillä julkisissa ja yksityisissä kokoelmissa Euroopassa, Yhdysvalloissa ja Kanadassa. Hänet yhdistetään art éphémère -taidesuuntaan.

Eric Adjetey Anang on Foundation for Contemporary Art (Ghana) -järjestön jäsen vuodesta 2007 ja ranskalaisen taiteilijajärjestön ADAGPin jäsen vuodesta 2010.

Katso myös
----------

* Ga-Adangbet

Lähteet
-------

1. ↑   (Arkistoitu – Internet Archive) (englanniksi)
2. ↑   (englanniksi)
3. ↑  (ranskaksi) Le Monde Diplo

Aiheesta muualla
----------------

* Anangin viralliset sivut (Arkistoitu – Internet Archive)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: fr:Eric Adjetey Anang 

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* Europeana

 |

 |
Stundistiperhe Kiovan kuvernementissa 1901.
**Stundistit** (saks. *. Stunde* = hetki, hartaushetki) oli Etelä-Venäjällä vuoden 1862 jälkeen syntynyt ryhmä evankelisen liikkeen kannattajia.

Liike sai alkunsa saksalaisesta siirtolasta Rohrbachista, jonka reformoitu pastori Bohnekämper alkoi jo 1820-luvulla kutsua myös venäläisiä työmiehiä evankelisiin hartauskokouksiin. Tämän pojan ja seuraajan Karl Bohnekämperin aikana tapa sai varsinaisen käännyttämisen luonteen. 1870-luvulla liike levisi koko Etelä-Venäjälle, niin, että kokonaisia kyliä oli sen vallassa, ja seuraavalla vuosikymmenellä stundisteja oli jo monissa paikoin sisäkuvernementeissakin.

Stundistit järjestyivät liittymällä baptisteihin, jotka 1879 tunnustettiin Venäjällä oikeutetuksi uskontokunnaksi. Jo 1880-luvulla oli stundisteilla baptistien kanssa yhteisiä rukoushuoneita ja hartauskokouksia. Vuonna 1905 annetun uskonvapausjulistuksen jälkeen baptistit perustivat saarnaajaseminaareja, pitivät yleisiä kokouksia ja niin edelleen. Tunnustus on puhtaasti evankelinen. Ne erityisenä ryhmänä pysyneet stundistit, joita sanotaan *nuorstundisteiksi*, *evankelisiksi kristityiksi*, *kasteen kertojain vastustajiksi*, hylkäsivät sakramentit ja muut ulkonaiset menot ja papiston. Osa heistä kannattaa Tolstoin oppia.

Stundistien rukouskokoukset kiellettiin 1894 kerettiläisinä.

Lähteet
-------

1. 1 2 3  Stundistit, Tietosanakirja. Osa 9, palsta 98. Tietosanakirja-osakeyhtiö 1917
2. ↑  ,Stundister Nordisk familjebok Uggleupplagan. 27. Palsta 500. Nordisk familjeboks Stockholm 1918 [{sv}}

Aiheesta muualla
----------------

* Kuvia tai muita tiedostoja aiheesta **Stundistit** Wikimedia Commonsissa
*Tämä artikkeli käsittelee kissaa. Disneyn piirrosfilmien Humphrey-karhusta on eri artikkeli.*

**Humphrey** (noin 1988 – maaliskuu 2006) oli kissa, joka oli Ison-Britannian pääministerin virka-asunnon lemmikkinä ja päähiirestäjänä lokakuusta 1989 13. marraskuuta 1997 saakka. Humphrey saapui Downing Street 10:een noin vuoden ikäisenä ja asui talossa kolmen pääministerin, Margaret Thatcherin, John Majorin ja Tony Blairin aikana.

Humphrey joutui muuttamaan virka-asunnosta kuukausi Blairin virkaanastumisen jälkeen, koska Cherie Blair ei tiettävästi tullut toimeen sen kanssa. 

Humphrey sai nimensä *Kyllä, herra ministeri* -sarjan Sir Humphrey Applebyn mukaan. Kissan ylläpito maksoi vuodessa noin 100 puntaa. Suurin osa kuluista oli ruokakuluja ja kulut maksettiin valtion budjetista. Humphrey sanottiin tehneen huomattavasti parempaa työtä kuin ammattimainen tuholaistorjuja, jolle maksettiin 4 000 puntaa vuodessa ja joka tiettävästi ei saanut kiinni yhtään hiirtä.

Lähteet
-------

1. ↑  Humphrey: a cat's life *www.telegraph.co.uk*. Viitattu 15.7.2023.
2. ↑  Michael White: Humphrey, cat; born 1988, died 2006 *The Guardian*.  21.3.2006. Viitattu 15.7.2023. (englanniksi)
**Antoninuksen rutto** oli vuosina 165–180 Välimeren seudulla riehunut kulkutauti.

Taudin oireita olivat kuume, musta ripuli, oksentelu, jano, turvonnut kurkku ja yskä. Oireet kestivät parisen viikkoa. Oireiden perusteella taudin arvellaan olleen isorokkoa. Epidemia on saanut nimensä silloisen Rooman keisarin Marcus Aurelius Antoninuksen mukaan, joka ilmeisesti kuoli tähän tautiin.

Tauti tuli Välimerelle luultavasti Kiinasta silkkitien ja kauppalaivojen välityksellä. Sitä levittivät Lähi-idästä palanneet roomalaiset sotilaat. Tautiin arvellaan kuolleen viisi miljonaa ihmistä. Selviytyneille kehittyi immuniteetti.

Epidemia teki suuren loven Rooman valtakunnan verotuloihin, kauppaan, ruoantuotantoon ja käsityöteollisuustuotantoon sekä sotavoimiin. Rooman armeijan heikennyttyä germaanit ylittivät vuonna 167 Reinin ensimmäistä kertaa 200 vuoteen.

Lähteet
-------

1. 1 2 3 4 5  John Horgan: Antonine Plague *Ancient History Encyclopedia*. Viitattu 30.3.2020.
2. ↑  Verity Murphy: Past pandemics that ravaged Europe *BBC News*.  7.11.2005. Viitattu 30.3.2020.
*Tämä artikkeli käsittelee taloustieteen termiä. Kannustin on myös ratsastukseen liittyvä väline.*
**Kannustin** eli **insentiivi** tarkoittaa taloustieteessä mitä tahansa, mikä motivoi tiettyyn valintaan tai toimintaan.

Taloustiede onkin lähinnä kannustinvaikutusten tutkimista. Tulospalkkio (esimerkiksi johdon optiopalkkio) sekä urakkapalkka ovat tyypillisiä rahallisia kannustimia. Kannustin voi olla myös ei-rahallinen kuten sosiaalinen paine tai arvostus. Kasvumotivaatio on itsensä kehittämiseen liittyvä kannustin.

Sanktio on negatiivinen kannustin. Usein kannustimilla on ikäviä tahattomia vaikutuksia, joten kannustimet pitää kohdentaa mahdollisimman oikein juuri siihen asiaan, mitä halutaan lisätä tai vähentää.

Kierot kannustimet
------------------

Kieroksi kannustimeksi (engl. *perverse incentive*) nimitetään kannustinta, jolla on odottamattomia negatiivisia sivuvaikutuksia.

### Sairauspäiväraha lisää sairauspoissaoloja

Jos sairauspäivärahaa nostetaan 1 prosentilla, sairauspoissaolot lisääntyvät 1,4 prosenttia. 5 %:n korotus aiheuttaisi menetettynä tuotantona arviolta 80 miljoonan euron kansantaloudelliset kustannukset. Palkansaajien tutkimuslaitoksen Kelan tukemassa tutkimuksessa aineistona olivat Suomen sairauspoissaolot 2002-2012. Myös teorian mukaan korkeampi korvaustaso kannustaa enempään poissaoloon.

Katso myös
----------

* Kannustinloukku

Lähteet
-------

1. ↑
2. ↑  Tikkanen Henrikki: *Markkinoinnin johtamisen perusteet : tehtävät, perusprosessit ja markkinointistrategia*. Helsinki: Talentum, 2005. 76848968. ISBN 952-14-0893-6, 978-952-14-0893-9. Teoksen verkkoversio (viitattu 13.9.2021).
3. ↑  Sairauspäivärahojen suuruudella ja poissaoloilla on selvä yhteys (3/2014, sivu 36) *Sosiaalivakuutus*.  19.12.2018.
4. ↑  Petri Böckerman, Ohto Kanninen, Ilpo Suoniemi, Palkansaajien tutkimuslaitos: A kink that makes you sick: The effect of sick pay on absence.  *Journal of Applied Econometrics*, 13.3.2018. doi:10.1002/jae.2620. Artikkelin verkkoversio.
**Ernst Håkan Kranck** (1898, Pirkkala – toukokuu 1989) oli suomalainen geologi, petrologi ja professori.

Hänen vanhempansa olivat arkkitehti Ernst Albin Kranck ja Alexandra Lisitzin. Hän opiskeli geologiaa Helsingin yliopistossa ja väitteli siellä tohtoriksi 1933. Väitöskirja oli nimeltään *On turjaite and the ijolite stem of Turja, Kola*, ja se oli painettu 1928.

Kranck oli Helsingin yliopiston matemaattis-luonnontieteellisen tiedekunnan dosentti vuosina 1930–1949. Hän työskenteli paljon ulkomailla. Ensi kerran hän osallistui tutkimusretkikuntaan 19-vuotiaana 1917, matkan päänä oli Tuvan tasavalta Siperiassa. Tästä retkestä hän kirjoitti muistelmateoksen *Den stora urjanchaiexpeditionen 1917* vuonna 1979. Seuraavaksi hän tutki Lappia ja Kuolan niemimaata. Vuonna 1925 hän kartoitti Steep Rock Laken ympäristöä Ontariossa Kanadassa. Vuosina 1928–1929 hän osallistui Väinö Auerin johtamalle tutkimusmatkalle Tulimaahan ja Patagoniaan. Tästä matkasta hän piti päiväkirjaa, jota ei ole julkaistu, ja joka sisälsi suuren määrän piirroksia. Vuonna 1934 hän osallistui kenttätöihin Skotlannissa. Vuosina 1937 ja 1939 hän osallistui Labradorin maaperätutkimuksiin.

Toisen maailmansodan aikana Kranck teki kenttätutkimuksia Vuoksenniska Oy:n palkkaamana Lapissa ja muuallakin Suomessa. Geologian professorina hän oli Neuchâtelin yliopistossa Sveitsissä 1945–1948. Vuonna 1947 hän muutti Kanadaan tutkimaan Hudsoninlahden aluetta. Vuonna 1948 McGill yliopisto Montrealista palkkasi hänet vierailevaksi professoriksi, ja McGillin leivissä hän pysyi geologian professorina eläkkeelle jäämiseensä saakka 1969. Hänet äänestettiin *Royal Society of Canadan* jäseneksi 1962.

Kranck teki useita tutkimusmatkoja Kanadan huonommin tutkittuihin osiin professorivuosinaan ja vielä 1972 hän työskenteli Baffininsaarella.

Lähteet
-------

* Muistokirjoitus. University of Calgary.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Suomi (KANTO)
* Yhdysvallat
* Alankomaat

 |
|  |
| Henkilöt | 
* Uppslagsverket Finland

 |
|  |
| Muut | 
* IdRef

 |

 |
**Ratas** on sysmäläinen rockyhtye, joka on perustettu vuonna 1998. Rataksen levy-yhtiö on Pajula Records Oy. Ratas on musiikki tyyliltään osittain progressiivista rockia ja osittain suoraviivaista suomenkieliseen rockilmaisuun yhdistelevää musiikkia. Vuosien aikana Ratakselle on syntynyt tunnistettava tyyli ja esimerkiksi radiossa on helppo tunnistaa yhtye, vaikkei kappaletta tunnistaisikaan.*kenen mukaan?*

Bändi ei ole ollut aktiivinen vuoden 2008 jälkeen, vaan viimeinen julkaisu - "*Mustavalkoinen maa*" -digisingle - on vuodelta 2008. Sinä vuonna yhtye jäi tauolle.
Bändin musiikki ei ole kovinkaan helpoimmasta päästä lähestyttävää, ja tämän takia Rataksen musiikki on tähän asti pysytellyt suuremman yleisön tavoittamattomissa.*kenen mukaan?* Tämä on ainakin suurin syy.*kenen mukaan?* Yhtyeen levyjen kappaleet ovat joskus kaihoisia, jotka seilaavat ilmavan popin rajoilta raavaaseen hardrock-tyyliin.*kenen mukaan?* Yhtye on vajaat 10 vuotta kestäneellä taipaleellaan julkaissut kaksi albumia "*Pisaroina ilmassa*" 2004 ja "*Outolintu*" 2006. Tämän lisäksi Ratakselta on tullut viisi EP - ja single muotoista julkaisua.

Ratas oli useita vuosia aktiivinen tekemään keikkoja, ja keikkoja kerääntyikin muutamassa vuodessa vajaat 200. Toisen pitkäsoiton *Outolintu* ilmestymisen jälkeen bändi päätti jäädä tauolle aina 2007 vuoden loppuun, tehden sinä aikana vain yhden keikan. Tauolle yhtye jäi tehdäkseen lisää kappaleita ja saadakseen inspiraatiota. 2008 yhtye aktivoitui hiukan ja teki uuden musiikkivideon, mutta on tauolla edelleen. Vuonna 2008 julkaistun myös nettisinglen *Mustavalkoinen maa* jälkeen yhtyeestä ei ole kuulunut mitään.

Jäsenet
-------

* Markku Kirves - Laulu, Kitara
* Tomi Malin - Basso
* Jakke Saarinen - Rummut

Entiset jäsenet
---------------

* Olli Järvinen - Rummut *lähde?*
* Teemu Nurminen - Rummut *lähde?*

Diskografia
-----------

### Albumit

* *Pisaroina ilmassa* (2004)
* *Outolintu* (2006)
* *Menneisyys* (Kokoelma, 2016)

### EP:t

* *Aikamatka* (2000)
* *Kuumaa laavaa* (2001)
* *Ilmaa* (2003)
* *Ratas* (2005)

### Singlet

* *Tekemättä mitään* (2003)
* *Mustavalkoinen maa*, Nettisingle (2008)
* *Katseet Kietoutuu* (2022)

Lähteet
-------

1. ↑  Pajula Records
2. ↑  Ratas : Menneisyys *levykauppax.fi*. Viitattu 4.11.2022.

Aiheesta muualla
----------------

* kotisivut
Cicero syyttämässä Catilinaa.
**Delator** on latinankielinen sana syyttäjälle. Rooman valtakunnassa delatorit olivat halveksittu ihmisryhmä, koska heidän uskottiin tekevän perusteettomia syytöksiä taloudellisen edun tavoittelemiseksi. Delatorit saivat joko palkkion esittämistään syyteistä tai osan syytetyksi joutuneen saamasta sakosta.

Tasavallan aikana kuka tahansa Rooman kansalainen saattoi syyttää toista rikoksesta. Syytetyn täytyi olla paikalla virallisessa syyteenlukutilaisuudessa eli *nominis delatiossa*. Delatorin ja todistajien eli *subscriptoresien* allekirjoittama syytekirjelmä toimitettiin tämän jälkeen preettorille, jonka jälkeen seurasi oikeudenkäynti, jossa todistajia kuultiin. Lopuksi lautamiehet äänestivät päätöksestä ja preettori julisti rangaistuksen. Mikäli delator voitti oikeudenkäynnin, hän sai palkkion; mikäli hän hävisi sen, hänen katsottiin esittäneen perättömiä syytöksiä ja hän sai itse sakot. Keisarikaudella delatorien ammatista tuli taloudellisesti houkuttelevampi. Rooman senaatti toimi oikeudenkäynneissä lautamiehinä ja keisari, konsuli tai prefekti sen puheenjohtajana. 

Elviran synodissa noin vuonna 306 käytettiin termiä delatores kristityistä, jotka esittivät syytöksiä uskonveljistään. Synodin kanonin LXXII:n mukaan mikäli joku kristitty teloitetaan tai karkotetaan toisen kristityn syytöksen eli *delation* perusteella, ekskommunikoidaan syytöksen esittänyt kristitty pysyvästi. Kanonissa tarkoitettiin ilmeisesti nimenomaisesti syytöstä kirkkoon kuulumisesta kristittyjen vainojen aikana tai perättömiä syytöksiä.

Katso myös
----------

* Roomalainen oikeus

Lähteet
-------

1. 1 2  Ancient history: Delator (Arkistoitu – Internet Archive),The Roman Legal System (Arkistoitu – Internet Archive)
2. ↑  J. P. Kirsch. Transcribed by Douglas J. Potter.: *The Catholic Encyclopedia, Volume IV*. Remy Lafort, Censor. Imprimatur. +John M. Farley, Archbishop of New York Nihil Obstat.. Robert Appleton Company, 1908. Teoksen verkkoversio.
**Iris Annikki Tapiovaara** (o.s. **Hyvärinen**; 12. marraskuuta 1910 – 20. syyskuuta 1972) oli suomalainen muotoilija ja sisustusarkkitehti. Hän oli myös muotoilija Ilmari Tapiovaaran ensimmäinen vaimo, ja he tekivät tiivistä yhteistyötä tasa-arvoisena suunnittelijaparina. Tapiovaarat suunnittelivat yhdessä vuonna 1947 valmistuneen Domus Academican, Helsingin yliopiston ylioppilaskunnan opiskelija-asuntolan sisustuksen Helsingissä, jonka kuuluisimpia taidonnäytteitä on muun muassa Domus-tuoli. Muita yhteistöitä olivat muun muassa Teekkarikylän sisustuskilpailu, Teollinen muoto -näyttely vuodelta 1957 sekä nykytuotannossakin oleva Pihlgren ja Ritolan 2+3-tapetti.

Lähteet
-------

1. ↑  Iris Annikki Tapiovaara. (Kuolinilmoitus.) *Helsingin Sanomat*, 27.9.1972, s. 2. Näköislehti HS:n Aikakone-palvelussa (maksullinen). Viitattu 10.4.2023.
2. ↑  2+3-tapetti.

Aiheesta muualla
----------------

* Tahiti-aikakausilehtijulkaisu
* YLE Teema Tapiovaara Ilmari
* Helsingin yliopistomuseon blogikirjoitus - Domus-tuoli valloitti maailman

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* Victoria

 |

 |